EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Sprijinul acordat de UE Ucrainei în situația extraordinară actuală este integrat într-o relație puternică pe termen lung. Începând din 2014, Ucraina a dezvoltat un parteneriat puternic cu Uniunea Europeană, care depășește cooperarea bilaterală, evoluând treptat către o asociere politică și o integrare economică. Acordul de asociere UE-Ucraina, care a intrat în vigoare la 1 septembrie 2017 și include o zonă de liber schimb aprofundată și cuprinzătoare, a fost principalul instrument pentru apropierea Ucrainei de UE. Pe lângă promovarea unor legături politice și economice mai puternice și a respectării valorilor comune, acordul a oferit un cadru solid pentru desfășurarea unui program ambițios de reforme, axat pe combaterea corupției, pe un sistem judiciar independent, pe statul de drept și pe un climat de afaceri mai bun. UE a demonstrat un sprijin continuu pentru reformele structurale importante ale Ucrainei, care sunt esențiale pentru atragerea de investiții, stimularea productivității și ridicarea nivelului de trai pe termen mediu și mai lung. În urma depunerii de către această țară a cererii de aderare la Uniune, Consiliul European a recunoscut perspectiva europeană a Ucrainei și i-a acordat statutul de țară candidată, astfel încât cooperarea cu Ucraina urmează să se aprofundeze pe măsură ce aceasta avansează pe calea sa europeană.

Dezvoltarea economică pe termen lung și orientarea spre reforme a Ucrainei se confruntă cu o provocare enormă de la invadarea țării de către Rusia la 24 februarie 2022, printr-un act de agresiune nejustificată și neprovocată fără precedent. Pe lângă imensa suferință umană, războiul care are loc în prezent în Ucraina a provocat deja daune enorme infrastructurii fizice (drumuri, poduri, fabrici etc.) și clădirilor rezidențiale și comune (locuințe, școli, spitale etc.). Luptele au provocat, de asemenea, un exod uman masiv, cu peste 6 milioane de persoane strămutate în interiorul țării și peste 7 milioane de refugiați.

Pe lângă faptul că a provocat daune enorme economiei, războiul de agresiune al Rusiei împotriva Ucrainei a cauzat pierderea accesului datoriei suverane la piețele internaționale de capital. Deficitul de finanțare aferent balanței de plăți rezultat este estimat de autorități și de FMI la aproximativ 39 de miliarde USD pentru întregul an 2022. Potrivit evaluării realizate de FMI, Ucraina ar putea finanța 9 miliarde USD din acest deficit, utilizând rezervele sale internaționale oficiale fără a amenința stabilitatea sa macrofinanciară. Angajamentele bilaterale și multilaterale de sprijin financiar promise Ucrainei în contextul reuniunii G7 a miniștrilor de finanțe și a guvernatorilor băncilor centrale din 18-20 mai au ajuns la aproape 20 de miliarde USD. Germania a acordat un grant pentru sprijin bugetar direct în valoare de 1 miliard EUR. Angajamentele suplimentare ale statelor membre ale UE includ 200 de milioane EUR din partea Italiei și 190 de milioane EUR din partea Franței. Pentru a contribui la finanțarea deficitului de finanțare rămas estimat al Ucrainei pentru întregul an 2022, de aproximativ 10 miliarde USD, Comisia intenționează să prezinte o propunere privind o operațiune AMF excepțională în valoare de până la 9 miliarde EUR pentru Ucraina.

Pentru a răspunde nevoilor imediate și urgente de finanțare ale Ucrainei, ca primă etapă, Comisia prezintă Parlamentului European și Consiliului prezenta propunere de decizie de acordare a unei AMF suplimentare de până la 1 miliard EUR Ucrainei, sub forma unui împrumut pe termen lung în condiții foarte avantajoase. Într-o a doua etapă, Comisia intenționează să prezinte cât mai curând posibil restul acestui pachet excepțional, având în vedere natura și dimensiunea sa. Ea răspunde astfel solicitării Consiliului European din 23-24 iunie de a prezenta o propunere rapidă. Împreună cu AMF de urgență în valoare de 1,2 miliarde EUR plătită la începutul acestui an, sprijinul macrofinanciar total din partea UE pentru Ucraina de la izbucnirea războiului ar ajunge la 2,2 miliarde EUR și ar putea atinge până la 10 miliarde EUR după ce întreaga AMF excepțională acordată Ucrainei devine operațională. Această asistență financiară completează multe alte tipuri de sprijin, în special asistență umanitară, pentru dezvoltare și pentru apărare, suspendarea tuturor taxelor la import pentru exporturile ucrainene pentru un an sau alte inițiative de solidaritate, de exemplu menite să remedieze blocajele din transport, astfel încât să poată fi asigurate exporturile, în special cele de cereale.

Această AMF suplimentară, în valoare de până la 1 miliard EUR, este considerată ca fiind prima parte, iar Comisia intenționează să prezinte o propunere pentru a doua parte a AMF excepționale cât mai curând posibil. Această primă parte a AMF excepționale urmărește să ofere sprijin financiar rapid într-o situație în care nevoile de finanțare sunt acute și să asigure funcționarea continuă a celor mai critice funcții ale statului ucrainean. Ea va avea o perioadă de disponibilitate de un an și va fi plătită sub forma unei singure tranșe, care poate fi împărțită în mai multe sub-tranșe. Condițiile pentru eliberarea tranșei și a asistenței vor fi prevăzute în cadrul unui memorandum de înțelegere care urmează să fie convenit cu autoritățile ucrainene. Acest memorandum de înțelegere va include o consolidare a transparenței și a raportării cu privire la utilizarea fondurilor și va defini stabilirea cerințelor de raportare de care va fi legată această AMF. Măsurile de politică menite să îmbunătățească reziliența și stabilitatea țării, în domeniul guvernanței și al statului de drept, precum și în sectorul energetic, prin intermediul AMF de urgență în valoare de 1,2 miliarde EUR, plătită în martie și mai 2022, care nu au fost finalizate din motive de forță majoră, ar putea fi, de asemenea, luate în considerare. Implementarea acestei AMF, ca primă parte a AMF excepționale anunțate în comunicarea privind „Sprijinirea și reconstruirea Ucrainei”, ar urma să se desfășoare în paralel cu ajutorul umanitar și sprijinul finanțat prin Instrumentul de vecinătate, cooperare pentru dezvoltare și cooperare internațională – „Europa globală” (IVCDCI-EG). În plus, aceasta face parte din efortul internațional extraordinar al donatorilor bilaterali și al instituțiilor financiare internaționale de a sprijini Ucraina în acest moment critic.

Tranșa propusă de 1 miliard EUR va fi sprijinită prin provizioane disponibile din bugetul UE pentru garanția pentru acțiunea externă instituită în cadrul IVCDCI-EG. Aceste provizioane oferă UE resurse pentru a-și îndeplini obligațiile de plată către investitorii în obligațiunile care au fost utilizate pentru finanțarea împrumuturilor AMF în cazul în care o țară beneficiară nu își onorează angajamentele de rambursare față de UE. Actualul CFM prevede un program general de AMF în valoare de aproximativ 11 miliarde EUR sub formă de împrumuturi, în ansamblu, care sunt provizionate la o rată de 9 %. Pe această bază, 1 miliard EUR a fost alocat sub formă de provizioane pentru împrumuturile AMF acordate țărilor terțe în cadrul actualului CFM. Provizionarea ar trebui să fie finanțată în limitele stabilite la articolul 31 alineatul (5) al doilea paragraf din Regulamentul (UE) 2021/947. Această provizionare va oferi mijloacele bugetare care vor sta la baza împrumutului propus pentru Ucraina.

Cu toate acestea, având în vedere recentele evoluții dramatice și imprevizibile din Ucraina, rata de provizionare de 9 % aplicată în general țărilor care se confruntă cu o criză a balanței de plăți nu este adecvată în cazul de față. Prezenta propunere prevede o rată de acoperire de 70 % prin provizioane vărsate în cadrul bugetului Uniunii. Această rată excepțional de ridicată de provizionare este considerată suficientă pentru a limita riscul pe care îl implică această AMF suplimentară pentru Ucraina, în conformitate cu principiile bunei gestiuni financiare. Aplicarea acestei rate de provizionare de 70 % la programul de împrumuturi prevăzut, în valoare de până la 1 miliard EUR, sub forma unui împrumut implică faptul că o sumă de 700 de milioane EUR, deja disponibilă în cadrul acestui CFM pentru asistența macrofinanciară acordată țărilor terțe, va fi utilizată ca rezervă pentru pierderile potențiale legate de acest nou împrumut. Această rată de provizionare s-ar aplica în locul regulii generale prevăzute la articolul 31 alineatul (5) al treilea paragraf din Regulamentul (UE) 2021/947.

Recunoscând situația extrem de dificilă cu care se confruntă Ucraina, pentru a limita impactul acestui împrumut asupra sustenabilității bugetare, se propune, de asemenea, ca bugetul UE să preia, în mod excepțional, costurile dobânzilor care decurg din asistența macrofinanciară propusă de până la 1 miliard EUR, sub forma unui împrumut. În acest mod, UE va oferi un sprijin financiar suplimentar Ucrainei, ceea ce va contribui la îmbunătățirea sustenabilității datoriei sale publice. Comisia va acorda un împrumut cu o scadență lungă pentru a oferi o perioadă cât mai lungă posibil pentru ca Ucraina să revină la creștere, să își reconstruiască economia în conformitate cu aspirațiile sale europene și să maximizeze șansele unei rambursări integrale.

După adoptarea prezentei propuneri și îndeplinirea tuturor formalităților conexe (semnarea memorandumului de înțelegere, intrarea în vigoare a acordului de împrumut), Comisia va organiza de urgență acest împrumut, răspunzând nevoilor Ucrainei. Comisia va continua pregătirile pentru organizarea pachetului rămas de împrumuturi AMF excepționale cât mai rapid posibil.

•Contextul general

Situația economică a Ucrainei s-a deteriorat dramatic în urma războiului de agresiune al Rusiei. Estimările neoficiale indică o scădere a PIB-ului Ucrainei cu 35-40 % în perioada martie-aprilie față de aceeași perioadă a anului precedent. În luna mai, inflația a crescut la 18,0 % față de anul precedent. Banca Națională a Ucrainei (BNU) a suspendat cadrul de țintire a inflației pe durata conflictului și și-a menținut rata principală de refinanțare la 10 % până la 3 iunie, când a majorat-o la 25 % pentru a descuraja cererea de valută care a început să se acumuleze în a doua parte a lunii mai. De asemenea, aceasta a promis să achiziționeze obligațiuni guvernamentale de război în cazul unei cereri private insuficiente și a achiziționat efectiv echivalentul a aproximativ 4,1 miliarde USD din aceste obligațiuni. Cu toate acestea, o parte din finanțarea bugetară monetară ulterioară a fost absorbită de intervențiile de vânzare de valută ale BNU, care reprezintă o scădere agregată a rezervelor internaționale oficiale cu aproximativ 4 miliarde USD între sfârșitul lunii ianuarie și sfârșitul lunii mai, ajungând la 25,1 miliarde USD.

Războiul de agresiune al Rusiei a generat nevoi de finanțare considerabile pentru bugetul Ucrainei, care se reflectă într-un deficit semnificativ de finanțare externă. Pe de o parte, războiul a dus la o scădere semnificativă a veniturilor publice, deși o parte din aceasta este determinată de politici, ca măsură de scutire pentru IMM-uri (moratorii privind TVA, scutirea de taxe vamale). Pe de altă parte, cheltuielile au crescut substanțial pentru a acoperi nevoile militare și umanitare excepționale ale Ucrainei, inclusiv sprijinul social pentru persoanele strămutate în interiorul țării și masa salarială mai ridicată pentru apărare. Deficitul global de finanțare a balanței de plăți rezultat este estimat de autorități și de FMI la aproximativ 39 de miliarde USD pentru întregul an 2022. Potrivit evaluării realizate de FMI, Ucraina ar putea finanța 9 miliarde USD din acest deficit, utilizând rezervele sale internaționale oficiale fără a amenința stabilitatea sa macrofinanciară. Angajamentele bilaterale și multilaterale de sprijin financiar pentru Ucraina promise în contextul reuniunii G7 a miniștrilor de finanțe și a guvernatorilor băncilor centrale din 18-20 mai au ajuns la aproape 20 de miliarde USD. Germania a acordat un grant pentru sprijin bugetar direct în valoare de 1 miliard EUR. Angajamentele suplimentare ale statelor membre ale UE includ 200 de milioane EUR din partea Italiei și 190 de milioane EUR din partea Franței. Pentru a aduce o contribuție semnificativă la finanțarea deficitului de finanțare rămas estimat al Ucrainei pentru întregul an 2022, de aproximativ 10 miliarde USD, Comisia intenționează, conform solicitării Consiliului European din 23 și 24 iunie, să acorde Ucrainei asistență macrofinanciară excepțională în valoare de până la 9 miliarde EUR, sub forma unor împrumuturi pe termen lung în condiții foarte avantajoase. Pentru a răspunde nevoilor imediate și urgente de finanțare ale Ucrainei, prezenta propunere de asistență macrofinanciară suplimentară în valoare de până la 1 miliard EUR sub formă de împrumut este prima parte. Comisia intenționează să prezinte în scurt timp o propunere adecvată privind restul AMF excepționale acordate Ucrainei. Scopul său este de a contribui la finanțarea celor mai urgente și imediate nevoi de finanțare ale Ucrainei, ținând seama, în același timp, de disponibilitățile actuale din bugetul Uniunii. Contribuțiile semnificative ale donatorilor internaționali la acoperirea deficitului global de finanțare a balanței de plăți a Ucrainei ar putea limita impactul inflaționist negativ și general destabilizator care ar fi garantat dacă deficitul ar fi finanțat integral prin tipărirea de bani de către BNU.

•Coerența cu dispozițiile existente în domeniul de politică vizat